Messerschmitt Bf 109
Messerschmitt Bf-109, Me-109 arba Bf-109 – tarpukario ir Antrojo pasaulinio karo laikų naikintuvas, kurį 1934 m. sukūrė Vokietijos inžinierius Vilis Meseršmitas (vok. Willy Messerschmitt). Tai buvo pirmasis naujo tipo naikintuvas su metaliniu korpusu, uždara kabina ir įtraukiama važiuokle. Lėktuvas buvo labai plačiai naudojamas Antrajame pasauliniame kare, įvairių modifikacijų pagaminta apie 31 tūkst., o juo numušta daugiausiai priešo lėktuvų visoje aviacijos istorijoje. Bf-109 skraidė ir daugiausiai priešo lėktuvų (352) numušęs pilotas Erichas Hartmanas (Erich Hartmann), ir Hansas-Joachimas Marselis (Hans-Joachim Marseille) su 158 pergalėmis, iš kurių 17 buvo pasiekta per vieną dieną. Pati žinomiausia ir daugiausiai naudota versija – Bf-109 G6. Buvo pagaminta Bf-109 versijų skirtų bombardavimui, naktiniams antskrydžiams. Bf-109 buvo tobulinamas ir modifikuojamas viso karo metu ir po jo (pvz. Čekoslovakijoje sukurtas ir Izraelio KOP naudotas Avia S-99).